Habánik, Jozef, poslanec NR SR (2023-03-17):
Ďakujem pekne za slovo. Vážený pán predsedajúci, vážené panie poslankyne, páni poslanci, prajem vám aj ja príjemné, piatkové, slnečné ráno. Dovoľte aj mne, aby som sa vyjadril k predloženej novele zákona o výchove a vzdelávaní, ktorá sa dotýka problematiky vyučovania telesnej a športovej výchovy. Tak ako som už včera vo faktickej poznámke uviedol, myslím si a som o tom hlboko presvedčený, že problematika športu, pohybu, zdravého životného štýlu a telesnej výchovy je téma prierezová a téma, ktorá by mala túto snemovňu spájať. Čo nás môže rozdeľovať, je pohľad na to, akým spôsobom to uchopiť legislatívno-právne a akým spôsobom to uchopiť z hľadiska aplikácie počtu hodín telesnej výchovy v samotnom vyučovacom procese. Tam to je, prirodzene tie diskusie môžu byť rozdielne, pretože neexistuje asi nejaký jednotný ucelený súbor názorov na túto, na túto problematiku. Preto si myslím, že by bolo správne, aby sme v prvom čítaní dali tomuto návrhu zákona šancu, aby sme ho podporili a aby sme teda tie výhrady, ktoré k tomu máme, formulovali formou pozmeňovacích návrhov, alebo aby sme aj na výbore pre vzdelávanie, vedu, mládež a šport ešte o tomto diskutovali. Ja chcem oceniť prístup pána poslanca Kučeru v tom slova zmysle, že skôr ako prišiel s touto normou, legislatívnou, tak, samozrejme, prišiel aj za nami poslancami opozície a povedal nám, čo pripravuje, akým spôsobom to pripravuje. Ak máme záujem, aby sme sa zúčastnili jednotlivých konferencií, ktoré chce organizovať. Môžeme na tých konferenciách vystúpiť, môžeme si tam povedať svoje názory a my sme mu povedali, že áno, že takúto tému chceme podporiť a budeme nejakým spôsobom na nej participovať aj formou uznesenia výboru Národnej rady Slovenskej republiky, kde sme, myslím, že to bol rok 2021, kde sme vlastne prijali uznesenie na výbore, 22, pardon, uznesenie, aby aj ministerstvo školstva v tejto téme vykonalo nevyhnutné aktivity najmä vo vzťahu k pripravovaným kurikulárnym zmenám, ktoré majú nastúpiť od septembra tohto roka. Čiže som za to, aby sme dali tomuto zákonu v prvom čítaní šancu, aby sme ho podporili. Ale na druhej strane chcem povedať aj ja tu nejaké, nejaké výhrady, ktoré k tomu textu, textu sú, ale o tých sa dá určite diskutovať. Bolo diskutované, že nemáme dostatočne vybavené prostredie, infraštruktúru, materiálovo-technické zabezpečenie, personálne a kvalifikačné kapacity. Toto je v čase riešiteľné, tento problém je v čase riešiteľný. Ak by bol tak závažný, vieme možno rôznymi prechodnými ustanoveniami v zákone toto ošetriť, ak by sa to ukázalo ako problém neprekonateľný z hľadiska ďalšej podpory zákona. Čo sa týka samotného textu toho §15a, tak k tomu sa viedla diskusia. Cítim to najmä k odseku 4, kde je explicitne uvedené, že telesná a športová výchova sa na základnej škole vyučuje v rozsahu najmenej troch vyučovacích hodín týždenne, toto ustanovenie sa nevzťahuje na základnú školu, ktorá má menej ako päť tried. Áno, môžeme tu viesť pri tomto odseku diskusiu a polemiku o tom, že áno, o týždeň tu môže prísť návrh, že budeme chcieť znížiť alebo zvýšiť počet hodín matematiky, fyziky, chémie, slovenského jazyka a literatúry, cudzieho jazyka a iných vyučovacích, vyučovacích predmetov, preto aj tu je možné formou nejakých pozmeňovacích návrhov lepšie precizovať toto ustanovenie v odseku 4. Ale čo je taká moja najzávažnejšia pripomienka, na ktorú chcem túto ctenú snemovňu upozorniť, je, že v utorok by sme mali prerokovávať bod 36, to je vládny návrh zákona o výchove a vzdelávaní. To znamená, zasahujeme do tohto školského zákona, do tejto právnej normy, o ktorej rokujeme tu dnes, a ak by sme nejakým spôsobom schválili tento návrh zákona, o ktorom rokujeme dnes, tak sa dostávame do istého rozporu vlastne s vládnym návrhom zákona, ktorý potom budeme musieť nejakým spôsobom buď vrátiť na dopracovanie, odmietnuť, alebo odložiť jeho prerokovávanie na neskôr a vysporiadať niektoré veci v rámcovom učebnom pláne, ktorý je už viac-menej hotový a podľa ktorého by 30 vybraných škôl malo začať pôsobiť od 1. septembra 2023, od ktorého je plánovaná účinnosť práve predkladanej poslaneckej novely zákona, a tam sa vlastne vo vzdelávacej oblasti zdravie a pohyb, je len jeden predmet v tejto vzdelávacej oblasti, telesná a športová výchova, vlastne neumožňuje zavedenie týchto šiestich, pardon, týchto troch hodín telesnej výchovy v rámci jedného vyučovacieho týždňa. Čiže toto budeme musieť nejakým spôsobom dostať do, toto budeme musieť nejakým spôsobom dostať do úpravy. Aj keď, áno, našepkáva mi tu pán poslanec Kučera, že je tam ešte priestor v rámci tých disponibilných hodín, ale to je inak koncipované, ten, ten rámcový učebný plán. Čiže máme tu nejaký štátny vzdelávací program, do ktorého my teraz zasahujeme a budeme musieť tento zásah riešiť aj vo vzťahu k tej vládnej novele, ktorá, o ktorej tu dnes nechcem hovoriť, lebo budeme určite viesť diskusiu v utorok, ale má viacero takýchto zásadných, zásadných nedostatkov. Preto si myslím, že je tu priestor na skutočnú, skutočnú diskusiu. Nerobme z toho len nejakú ako jednoducho čisto politickú tému, skúsme sa na to pozrieť ako na tému, ktorá sa dotýka naozaj zdravia a pohybu, športových aktivít a telesnej prípravy našej detí. Tak ako som včera uviedol, áno, vzdelávanie nás má pripraviť na povolanie. Ten pracovný život je čoraz ťažší, dlhší, náročnejší a bez tej, bez toho psychického, psychického uvoľnenia, nejakej duševnej atmosféry, duševnej pohody a aj fyzickej kondície je toto v rámci produktívneho veku veľmi náročné zvládnuť. Ďakujem pekne za pozornosť.